روزيٹا (خلائی جہاز)

دس برس قبل خلا میں بھیجا جانے والے روزیٹا (Rosetta)نامی سیٹیلائٹ کے دمدار ستارے سے ٹکرا کر تباہ ہونے کے ساتھ ہی اِس کا تاریخی مشن  ختم ہو گیا ۔اِس سیٹیلائٹ کو دمدار ستارے 67 پی کے مطالعے کے لیے بھیجا گیا تھا اور یہ دو برس سے یہ کام کر رہا تھا۔ یورپی خلائی ایجنسی کا کہنا تھا کہ روزیٹا سورج سے اتنی دور ہوتا جا رہا تھا کہ اپنی بیٹریاں خود سے ری چارج کرنے کے قابل نہیں رہتا۔یورپی خلائی ایجنسی کے سائنسدانوں کا کہنا ہے کہ اس مصنوعی سیارے کی کارآمد زندگی ختم ہو رہی تھی اور وہ اس کی تباہی سے قبل کچھ آخری اعدادوشمار حاصل کرنے کی کوشش کر رہے تھے۔روزیٹا نامی خلائی جہاز جو گذشتہ دو برس سے اس دمدار ستارے پر نظر رکھے ہوئے تھا، اب اسی چار کلومیٹر چوڑی برف اور گرد کی دیوار سے ٹکرا گیا۔
خیال یہی تھا کہ روزیٹا 67 پی سے اپنے تصادم کو برداشت نہیں کر سکے گا اور تباہ ہو جائے گا۔
تاہم اگر اس کے کچھ حصے کام بھی کرتے رہے تب بھی اس میں موجود سافٹ ویئر تصادم پر ہر چیز کو بند کر دے گا۔
جرمنی میں واقع کمانڈ سینٹر میں موجود کنٹرولرز نے روزیٹا کو جمعرات کی شب اپنا راستہ تبدیل کرنے کا حکم دیا تھا جس کے بعد وہ دمدار ستارے کی براہِ راست راہ میں آ گیا۔
دمدار ستارے اور روزیٹا کے درمیان فاصلہ کم ہوتا گیا اور وہ جمعے کو گرینچ کے معیاری وقت کے مطابق دن 11 بج کر 18 منٹ پر 67 پی سے ٹکرا گیا۔
روزیٹا اگست 2014 میں دس سال کے سفر کے بعد اس ستارے تک پہنچا تھا اور یہ انسانی تاریخ میں پہلا موقع تھا جب کوئی خلائی جہاز کسی دمدار ستارے کی سطح کے قریب پہنچا تھا۔
25 ماہ جاری رہنے والی تحقیق کے دوران اس سیارے کی ایک لاکھ سے زیادہ تصاویر کھینچیں اور اعدادوشمار حاصل کیے۔
ان معلومات کی مدد سے دمدار ستاروں کی ساخت، کیمیا اور رویوں کے بارے میں ایسی معلومات ملیں جو پہلے کبھی سامنے نہیں آئی تھیں۔
روزیٹا نے نومبر 2014 میں دمدار ستارے پر 'فیلے' نامی ایک روبوٹی گاڑی بھی اتاری اور یہ بھی خلائی تاریخ میں ایسا پہلا واقعہ تھا۔
روزیٹا کے فلائیٹ ڈائریکٹر آندریا اکومازو کا کہنا ہے کہ'ہم اس مشن کے آخری مرحلے میں داخل ہوگئے لیکن روزیٹا سے حاصل کردہ ڈیٹا آنے والی کئی دہائیوں تک کام آتا رہے گا۔'
ای ایس اے کے سینیئر سائنس ایڈوائزر مارک میکاگریئن نے بی بی سی سے بات کرتے ہوئے کہا ہے کہ ’ہم دنیا کو ایک دمدار ستارے کے مرکز میں ایک سنسنی خیز سفر پر لے گئے اور ہم نے دیکھا کہ دنیا نے روزیٹا اور فیلے کے اس کارنامے کو دل میں بسا لیا۔
67 پی اعدادوشمار کی روشنی میں :
دمدار ستارے کے گرد چکر مکمل کرنے میں 12 گھنٹے کا وقت لگتا ہے۔
دمدار ستارے کے سب سے بڑا حصہ یا اس کا جسم 4 × 3 × 2 کلومیٹر کا ہے۔
دمدار ستارے کے سب سے چھوٹا حصہ یا اس کا سر 2 × 2 × 2.5 کلومیٹر کا ہے۔
کششِ ثقل کے پیمانوں کے تحت اس ستارے کا وزن دس ارب ٹن ہے۔

حوالہ جات

بیرونی روابط 

 Rosetta website at ESA.int
 Rosetta news site at ESA.int
 Rosetta operations site at ESA.int
 Rosetta website   at NASA.gov
 Rosetta mission profile   at NASA.gov

Media
 Rosetta outreach image gallery at ESA.int
 Rosetta raw image gallery at ESA.int
 Rosetta image gallery at Flickr.com
 Rosetta journey through the solar system and orbit around comet 67P at YouTube.com
 Rosetta: landing on a comet at ESA.int
 How to land on a comet by Fred Jansen at TED